DÔVODOVÁ SPRÁVA
B. Osobitná časť
K § 1
Navrhované ustanovenie vymedzuje základné pravidlá vnútornej diferenciácie detí v diagnostickom centre a reedukačnom centre. Účelom úpravy je vytvoriť jednotný rámec pre organizáciu pobytu detí podľa charakteru a účelu činnosti jednotlivých typov výchovných zariadení.
V diagnostickom centre sa vnútorná diferenciácia viaže na potrebu zabezpečiť podmienky na komplexné odborné posúdenie dieťaťa. Súčasne sa vytvára priestor na využívanie individuálnych a skupinových foriem odbornej práce, ktorých výsledkom má byť komplexná diagnostická správa a odporúčanie ďalšieho postupu v oblasti výchovy, vzdelávania alebo reedukácie.
V reedukačnom centre sa vnútorná diferenciácia nastavuje s ohľadom na účinnosť reedukácie, resocializácie a prípravy dieťaťa na návrat a začlenenie do prirodzeného prostredia. Kritériá pre zaradenie do výchovných skupín vychádzajú najmä z veku, pohlavia a záverov diagnostických správ. Zároveň sa vyžaduje zohľadnenie individuálnych potrieb a miery adaptácie konkrétneho dieťaťa, aby organizácia výchovných skupín zodpovedala jeho aktuálnej situácii a potrebám.
K § 2
Navrhované ustanovenie upravuje základné procesné a dokumentačné pravidlá pri prijímaní dieťaťa do výchovného zariadenia, jeho zaraďovaní a ukončení pobytu. Založenie záznamu o prijatí do osobného spisu zabezpečuje preukázateľnosť úkonov súvisiacich so začiatkom pobytu dieťaťa.
Pri zaraďovaní dieťaťa sa kladie dôraz na odborné posúdenie jeho individuálnych potrieb a miery adaptácie. Pri preradení dieťaťa medzi výchovnými skupinami reedukačného centra sa zavádza jednotný dokumentačný postup. Záznam podľa prílohy č. 1 má zabezpečiť zachytenie odborného návrhu, podkladov pre preradenie, vyjadrenia zariadenia poradenstva a prevencie, rozhodnutia riaditeľa a následného vykonania preradenia. Súčasne sa pri preradení vyžaduje aktualizácia individuálneho reedukačného programu, aby zodpovedal novému zaradeniu a aktuálnym potrebám dieťaťa.
Pri ukončení pobytu sa ustanovuje vypracovanie správy o pobyte s odporúčaniami pre ďalšiu prácu s dieťaťom. Účelom je zabezpečiť nadväznosť odbornej práce po ukončení pobytu a odovzdanie relevantných informácií subjektom, ktoré budú na ďalšiu výchovu, vzdelávanie alebo odbornú podporu dieťaťa nadväzovať. Pri pobyte v diagnostickom centre sa vzhľadom na jeho diagnostické zameranie ustanovuje aj potreba odporúčaní pre reedukačné centrum.
Osobitne sa upravuje postup pri pobyte realizovanom na žiadosť zákonného zástupcu. V tomto prípade sa správa o pobyte vypracúva po predchádzajúcom písomnom súhlase zákonného zástupcu, čím sa zohľadňuje osobitný právny základ takéhoto pobytu.
K § 3
Navrhované ustanovenie ustanovuje jednotný postup výchovného zariadenia pri nedovolenom pobyte dieťaťa mimo zariadenia. Za nedovolený pobyt sa považuje odchod dieťaťa bez súhlasu riaditeľa.
Rozsah oznamovania sa diferencuje podľa právneho dôvodu umiestnenia dieťaťa. Pri dieťati umiestnenom na základe rozhodnutia súdu sa ustanovuje bezodkladné informovanie orgánov a osôb, ktoré vzhľadom na svoje postavenie a kompetencie potrebujú mať o nedovolenom pobyte informáciu. Pri pobyte na žiadosť zákonného zástupcu sa okruh informovaných subjektov prispôsobuje tomuto spôsobu umiestnenia.
V prípade dieťaťa umiestneného na základe rozhodnutia súdu sa zároveň upravuje postup pre prípad, ak sa dieťa po nedovolenom pobyte nevráti dobrovoľne. Zavedenie jednotného záznamu podľa prílohy č. 2 má zabezpečiť preukázateľnú evidenciu okolností nedovoleného pobytu, prijatých opatrení a vykonaných oznámení.
K § 4
Navrhované ustanovenie vytvára rámec pre personálne zabezpečenie výchovných zariadení. Počet zamestnancov sa má určovať s prihliadnutím na rozsah výkonov poskytovaných výchovným zariadením a potreby detí; v prípade reedukačného centra sa zároveň zohľadňuje režim výchovných skupín.
Vzhľadom na rozdielny charakter diagnostického centra a jednotlivých režimov reedukačných centier sa konkrétny najnižší počet zamestnancov ustanovuje v prílohe č. 3. Takéto riešenie umožňuje diferencovať personálne zabezpečenie podľa charakteru poskytovanej starostlivosti a organizácie výchovného zariadenia.
K § 5
Navrhované ustanovenie upravuje výšku vreckového detí umiestnených vo výchovnom zariadení na základe súdneho rozhodnutia. Výška vreckového je diferencovaná podľa veku dieťaťa a viazaná na sumu životného minima pre nezaopatrené dieťa, čím sa vytvára pravidlo umožňujúce automaticky zohľadňovať vývoj tejto referenčnej sumy.
Zároveň sa zavádza možnosť vyššieho vreckového na základe hodnotenia dieťaťa so zohľadnením najmä plnenia povinnej školskej dochádzky a dodržiavanie vnútorných predpisov výchovného zariadenia. Možnosť vyššej výšky vreckového vytvára priestor na individuálne zohľadnenie správania a plnenia povinností dieťaťa.
Upravuje sa aj zohľadnenie príspevku na stravu počas povoleného pobytu mimo výchovného zariadenia. Výška vreckového bude v takom prípade nižšia o pomernú časť príspevku na stravu podľa skutočnej dĺžky povoleného pobytu.
K § 6
Navrhované ustanovenie upravuje základné pravidlá využívania záchytnej miestnosti a ochrannej miestnosti. Umožňuje sa využívať ochrannú miestnosť v reedukačnom centre aj na účely záchytnej miestnosti, čím sa zohľadňuje potreba praktického využitia existujúcich priestorov pri zachovaní ustanovených podmienok.
Počas pobytu dieťaťa v záchytnej alebo ochrannej miestnosti sa zabezpečuje zdravotná starostlivosť a starostlivosť o dieťa zabezpečuje zamestnanec určený riaditeľom. Takto sa vytvára jednoznačný rámec zodpovednosti za dieťa počas pobytu v týchto priestoroch.
Z dôvodu preukázateľnosti postupu sa má vyhotoviť záznam o pobyte podľa vzoru v prílohe č. 4. Súčasťou záznamu sú údaje o dôvode umiestnenia, priebehu pobytu, vykonaných kontrolách, ukončení umiestnenia, stave dieťaťa a uskutočnených oznámeniach.
Ustanovuje sa aj  rámec na priestorové a materiálno-technické vybavenie záchytnej alebo ochrannej miestnosti. Účelom je vytvoriť minimálny štandard priestoru z hľadiska bezpečnosti, hygieny, možnosti odpočinku, zabezpečenia pitného režimu, osvetlenia, vykurovania a vetrania. Súčasne sa ustanovuje pravidlo, podľa ktorého môže byť v jednej miestnosti súčasne umiestnené len jedno dieťa.
K § 7
Navrhovaným ustanovením sa zrušuje doterajšia vyhláška Ministerstva školstva Slovenskej republiky č. 323/2008 Z. z. o špeciálnych výchovných zariadeniach v znení vyhlášky č. 542/2021 Z. z. Dôvodom je potreba nahradiť doterajšiu právnu úpravu novou vyhláškou, ktorá komplexne upravuje predmetnú problematiku v nadväznosti na aktuálnu právnu úpravu výchovných zariadení.
K § 8
Navrhovaným ustanovením sa ustanovuje účinnosť vyhlášky. Určenie účinnosti zohľadňuje potrebu, aby sa výchovné zariadenia, ich zamestnanci a ďalšie dotknuté subjekty mohli s novou právnou úpravou včas oboznámiť a pripraviť sa na jej uplatňovanie.
K prílohe č. 1
Príloha obsahuje vzor záznamu o preradení dieťaťa medzi výchovnými skupinami reedukačného centra. Účelom vzoru je zabezpečiť jednotné a preukázateľné zaznamenanie odborného procesu, ktorý preradeniu predchádza, ako aj samotného rozhodnutia a následných úkonov.
Štruktúra záznamu umožňuje zachytiť identifikačné údaje dieťaťa, návrh odborných zamestnancov, odborné posúdenie zariadenia poradenstva a prevencie, záver riaditeľa a záznam o vykonaní preradenia a informovaní relevantných subjektov. Záznam tak vytvára ucelený dokumentačný podklad pre zmenu zaradenia dieťaťa.
K prílohe č. 2
Príloha obsahuje vzor záznamu o nedovolenom pobyte dieťaťa. Jej účelom je zabezpečiť jednotnú evidenciu skutočností rozhodujúcich pre ďalší postup výchovného zariadenia.
Záznam umožňuje zachytiť čas a okolnosti zistenia nedovoleného pobytu, predpokladané miesto pobytu, opis situácie, prijaté opatrenia a informovanie príslušných subjektov. Súčasťou sú aj údaje potrebné na následnú dokumentáciu vykonaného úkonu.
K prílohe č. 3
Príloha ustanovuje najnižší počet zamestnancov v diagnostickom centre a v jednotlivých režimoch reedukačného centra. Diferenciácia podľa typu a režimu výchovného zariadenia zohľadňuje odlišné podmienky výkonu činnosti a potrebu personálneho zabezpečenia.
Personálne zabezpečenie je ustanovené podľa jednotlivých pracovných pozícií a zahŕňa vedenie výchovného zariadenia, pedagogických zamestnancov, odborných zamestnancov a ďalších zamestnancov potrebných na zabezpečenie prevádzky a starostlivosti o deti.
Normatív je v kontexte zákona č. 322/2025 Z. z. nastavený pre šesť diagnostických alebo výchovných skupín. Pri inom počte skupín sa počet zamestnancov určuje pomerne. Osobitne sa upravuje spôsob určovania počtu nočných asistentov podľa architektonického riešenia výchovného zariadenia a priestorového usporiadania skupín.
Pri zamestnancoch, ktorých činnosť nesúvisí priamo s výchovno-vzdelávacou činnosťou, psychologickou alebo zdravotnou starostlivosťou o deti, sa ponecháva priestor na zohľadnenie konkrétneho charakteru, vybavenia a organizácie výchovného zariadenia.
K prílohe č. 4
Príloha ustanovuje vzor záznamu o umiestnení dieťaťa do záchytnej miestnosti alebo ochrannej miestnosti. Účelom vzoru je zabezpečiť jednotnú, úplnú a preukázateľnú dokumentáciu postupu pri umiestnení dieťaťa do týchto priestorov.
Záznam umožňuje evidovať dôvod umiestnenia, opis správania dieťaťa a použité opatrenia, priebeh pobytu vrátane vykonaných kontrol, spôsob a čas ukončenia umiestnenia a stav dieťaťa po jeho ukončení. Zároveň umožňuje zaznamenať prípadnú prítomnosť zdravotníckeho pracovníka a vykonané oznámenia.
Jednotný formulár má prispieť k transparentnosti postupu výchovného zariadenia a k vytvoreniu preukázateľného záznamu o úkonoch vykonaných počas pobytu dieťaťa v záchytnej alebo ochrannej miestnosti.
